Kalju Tiigi mälestusvõistluse karikas rändas aastaks Kehrasse.

Kauaaegse koroonamängu eestvedaja ning käesoleval ajal kehtivate reeglite autori Kalju Tiigi I mälestusvõistlus toimus tema koduklubi Vaida Põhikooli Spordisaalis tema sünnipäevale lähimal laupäeval. Võistluste avamisel osales ka Kalju Tiigi lesk Edda- Mare Tiik, kes huviga jälgis pika võistluspäeva mänge ning jõudis tutvuda ka Vaida alevikuga. 
Võistluskavas oli lai spekter koroonamänguliike: 3 meesüksikmängu, naisüksikmäng ja mees- ning segapaarismäng, kusjuures võistkonnal oli võimalik koguda 12 punkti. Võistlema ning teenekat koroonaaktivisti meenutama oli saabunud 11 võistkonda, kaugemad Hallistest (Kaarli NK) ja Pärnumaalt (Ring). 
Võistkonnad loositi algul kahte alagruppi ning teise alagrupi liidrina sai peagi selgeks ka Ringi võistkonna finaalipääs, teise kolmanda edasipääseja koha pärast toimunud rebimises edestasid Vaida I ja Peningi II, Peningi I võistkonda. Veelgi tasavägisem oli võistlus I alagrupis, kus vaid Kehra edestas teisi selgelt, 4 võistkonda kogusid punkte stiilis, „kord üks, kord teine ees“. Edasi pääsesid siiski siitki soosikud, Kehra kõrval veel Harju KEK RSK „KeSa“ ja Kaarli NK võistkonnad. Viimases voorus kõik mängud omavahel viiki mänginud KOK (segavõistkond Kehra ja Saku Tirts mängijatest) ning Peningi III kogusid võrdselt ka punkte ning jäid selgitama kohti alates 7-ndast. Finaali võidelnud võistkonnad võtsid alagrupist omavahelise mängu kaasa ning nii asus kohe liidriks üllatuslikult Pärnumaa Ring, kuid vahed olid väikesed ning viimase vooru eel oli võiduvõimalus vaid Kehra (võistkonnas Allan Vaupere, Kaupo Helm- Rosin, Ants Verk ja Valve Nurmepuu) ning KeSa (võistkonnas Leonid Zjabrikov, Olev Schmidt, Allan Kiik ja Maarika Samberg) võistkonnal. Mõlemad võitsidki oma vastaseid suureskooriliselt; 39 punkti kogunud Kehra Koroonamänguklubi võis triumfeerivalt oma valdusse haarata rändkarika, punkt vähem kogus KeSa. Kolmanda koha võitsid Pärnumaa Ring mängijad (Heino Merilaine, Kalev Lillemets, Aigor Sillaots ja Ene Hunt) 34 p, järgnesid Kaarli NK 28 p, Peningi II 21 p ja Vaida I 20 p.
Harju Kultuurkapitali toel autasustati ka parimaid mängijaid nö „omal laual“. Meeste I laual oli parim Allan Vaupere 12 punktiga, II laual oli parim KeSa mängija Olev Schmidt 14p, III laual Ringi mängija Aigor Sillaots 12p, naiste üksikmängus Valve Nurmepuu, meespaarismängus üllatuslikult Kaarli NK noormehed Tarmo Meel ning Oliver Ojaste ja segapaarismängus võitis oma teise parima mängija tiitli Valve Nurmepuu koos klubi presidendi Ants Vergiga. 
Võistluse korraldasid Vaida ja Peningi Koroonamänguklubid Harju Kultuurkapitali toetusega, mõnusalt soojas ning valges ruumis said koroonahuvilised mängida tänu Vaida Põhikooli lahkele abile ruumide võimaldamisel. Ehkki võistluspinge oli kõrge, mängisid võistlejad vaidlusteta, mälestusvõistlusele kohaselt korrektselt, kohtunikuna tegutses kindlalt Väino Mänd. Võistlejad jäid ootama aasta pärast toimuvat ainsat sellises formaadis võistlust ning revan�ivõimalust Kehralt, korraldajad aga panid „kõrva taha“ nüansid, mida on võimalik paremini teha.